અમદાવાદ: શહેરની મધ્યમાંથી વહેતી સાબરમતી નદી હવે સ્યુસાઇડ પોઇન્ટ તરીકે ઓળખાય છે. દેરરોજ સરેરાશ એક વ્યકિત સાબરમતી નદીમાં કૂદીને આત્મહત્યા કરે છે. આત્મહત્યાના બનાવો રોકવા માટે અમદાવાદ મ્યુનિસિપલ કોર્પોરેશને વધુ પાંચ બ્રિજ પર જાળી લગાવવાની કામગીરી શરૂ કરી દીધી છે. કોર્પોરેશને આત્મહત્યાના બનાવને રોકવા માટે નદીમાં રેસ્ક્યૂ ટીમ બોટ સાથે તહેનાત કરી છે. ફાયર ‌િબ્રગેડની રેસ્ક્યૂ ટીમે જાહેર કરેલા આંકડા મુજબ વર્ષ 2016માં સાબરમતી નદીમાં છલાંગ લગાવીને આત્મહત્યા કરાવાના ટોટલ 397 ફોન આવ્યા હતા, જેમાં રેસ્ક્યૂ ટીમે 312 લોકોની લાશ બહાર કાઢી હતી જ્યારે 89 લોકોને બચાવી લેવામાં આવ્યા હતા. ચાલુ વર્ષે કુલ 135 લોકોએ નદીમાં છલાંગ લગાવી છે, જેમાં 116 લોકોનાં મોત થયાં છે અને 39 લોકોને રેસ્ક્યૂ ટીમે બચાવી લીધા છે.